รัฐมนตรีว่าการกระทรวงศึกษาธิการ ยืนยันเปิดภาคเรียนที่ 2 ในวันที่ 1 พฤศจิกายนนี้แน่นอน
นางสาวตรีนุช เทียนทอง  รัฐมนตรีว่าการกระทรวงศึกษาธิการ  เปิดเผยว่า  การเตรียมความพร้อมเปิดเรียนในภาคเรียนที่ 2 วันที่ 1 พฤศจิกายนนี้ ทางสำนักงานคณะกรรมการการศึกษาขั้นพื้นฐาน (สพฐ.) กำลังอยู่ระหว่างการสำรวจจำนวนโรงเรียนในพื้นที่สีแดงเข้ม สีแดง หรือสีส้ม จำนวนกี่แห่งที่สามารถเปิดเรียนในรูปแบบปกติ หรือ On Site ซึ่งยืนยันว่าในวันที่ 1  พฤศจิกายนนี้ สถานศึกษาทุกแห่งจะเปิดเรียนพร้อมกันหมด แต่ในการเปิดเรียนนั้นจะต้องอยู่ภายใต้มาตรการความปลอดภัยด้านสุขภาพ ซึ่งในบางพื้นที่อาจไม่ได้เปิดเรียนในรูปแบบ On Site  ทั้งหมด โดยบางโรงเรียนอาจยังเปิดเรียนในรูปแบบออนไลน์ หรือการสลับวันมาเรียนของนักเรียนตามช่วงชั้น วันที่ 27 ตุลาคมนี้ จะแถลงข่าวความพร้อมเปิดเรียนอย่างเป็นทางการ  ส่วนประเด็นที่ผู้ปกครองมีความเป็นห่วงเด็กปฐมวัยที่ไม่ได้รับวัคซีนนั้น ศธ.ได้หารือกับกระทรวงสาธารณสุข (สธ.) และได้รับข้อมูลว่า ในกลุ่มเด็กเล็กไม่มีความน่ากังวล และการเดินทางมาโรงเรียนผู้ปกครองจะต้องเดินทางมาส่งด้วยตัวเอง เพื่อลดการรวมตัวอยู่แล้ว อีกทั้งในเด็กกลุ่มนี้มีภูมิคุ้มกันที่ดีกว่า   อย่างไรก็ตาม กำลังสำรวจการฉีดวัคซีนของครูและบุคลากรทางการศึกษา เพราะการฉีดวัคซีนของครูจะเป็นปัจจัยหลักในการเปิดเรียนแบบ On Site ซึ่งอาจจะแบ่งเป็นโรงเรียนในพื้นที่สีแดงเข้ม ครูและบุคลากรทางการศึกษาต้องได้รับวัคซีนครบสองเข็มแล้ว รวมถึงผู้ปกครองก็จะต้องได้รับการฉีดวัคซีนด้วยเช่นกัน  เพื่อสร้างความปลอดภัยให้แก่บุตรหลานของตัวเอง ส่วนการฉีดไฟเซอร์ให้แก่นักเรียนที่มีอายุ 12-17 ปีนั้น ได้รับทราบข้อมูลว่านักเรียนได้รับการฉีดแล้วกว่า 50% รวมจำนวนกว่า 2 ล้านคน และมีทยอยเข้ารับการฉีดมากขึ้น เพราะบางคนเมื่อเห็นเพื่อนฉีดแล้วไม่ได้มีอาการข้างเคียงจึงแจ้งความประสงค์ตามมาภายหลัง สำหรับการตรวจ ATK จะไม่ใช่ปัจจัยหลักในการเปิดเรียนแล้วแต่จะอยู่ในส่วนของแผนเผชิญเหตุหากโรงเรียนในเป็นกลุ่มเสี่ยงจะมีการตรวจ ATK เกิดขึ้น